b'\n_START_ARTICLE_\nDovydo elnias\n_START_SECTION_\nKilm\xc4\x97\n_START_PARAGRAPH_\nDovydo elniai laisv\xc4\x97je jau senai i\xc5\xa1nyk\xc4\x99. \xc5\xa0ie elniai buvo auginami Kinijos imperatoriaus parke netoli Pekino. XIX am\xc5\xbeiuje ten nukeliavo vienuolis Armandas Dovydas. Jau 1866 metais jis parve\xc5\xbe\xc4\x97 elni\xc5\xb3 por\xc4\x85 \xc4\xaf Europ\xc4\x85. 1869 metais jie buvo apgyvendinti Londono zoologijos sode. 1895 metais Kinijoje i\xc5\xa1siliejo Geltonoji up\xc4\x97 ir nugriov\xc4\x97 imperatoriaus parko tvor\xc4\x85. Daug elni\xc5\xb3 paskendo, kiti i\xc5\xa1silakst\xc4\x97 po apylinkes ir buvo sumed\xc5\xbeioti. Laisv\xc4\x97je \xc5\xa1ie gyv\xc5\xabnai i\xc5\xa1nyko 1900 metais. Pekino zoologijos sode paskutin\xc4\x97 dovydo elnio patel\xc4\x97 nugai\xc5\xa1o 1920 metais. Tuo metu Europoje \xc5\xa1i\xc5\xb3 gyv\xc5\xabn\xc5\xb3 populiacija gaus\xc4\x97jo labai l\xc4\x97tai. Bedfordo hercogas u\xc5\xbedar\xc4\x97 likusius 18 elni\xc5\xb3 savo dvare ir jau 1932 metais ten gyveno 182 gyv\xc5\xabnai. Per II pasaulin\xc4\xaf kar\xc4\x85 keli elniai buvo nuve\xc5\xbeti \xc4\xaf Londono zoologijos sod\xc4\x85, o i\xc5\xa1 ten pasklido po vis\xc4\x85 pasaul\xc4\xaf. \xc5\xa0iuo metu pasaulio zoologijos soduose gyvena apie 500 Dovydo elni\xc5\xb3.\n_START_SECTION_\nDauginimasis\n_START_PARAGRAPH_\nDovydo elniai poruojasi bir\xc5\xbeel\xc4\xaf-liep\xc4\x85. Patel\xc4\x97s tuo metu laikosi bandomis kuriose b\xc5\xabna vienas patinas. Patinai per poravimosi laikotarp\xc4\xaf ar\xc5\xa1iai kovoja, nugal\xc4\x97j\xc4\x99s poruojasi su visomis patel\xc4\x97mis. Kai patin\xc5\xb3 j\xc4\x97gos nelygiavert\xc4\x97s, silpnesnysis da\xc5\xbeniausiai pasitraukia be didesn\xc4\x97s kovos, ta\xc4\x8diau susitikus lygiaver\xc4\x8diams prie\xc5\xa1ininkams prasideda ar\xc5\xa1i kova. Patinai badosi ragais, kand\xc5\xbeiojasi ir atsistoj\xc4\x99 ant u\xc5\xbepakalini\xc5\xb3 koj\xc5\xb3 spardosi. Pateli\xc5\xb3 n\xc4\x97\xc5\xa1tumas trunka 250-270 dien\xc5\xb3. Da\xc5\xbeniausiai gimsta vienas jauniklis, re\xc4\x8diau du. Jaunikli\xc5\xb3 kailis b\xc5\xabna sm\xc4\x97lio spalvos arba rusvas. Jaunikliai \xc5\xbeinda motinos pien\xc4\x85 \xc5\xa1e\xc5\xa1ias savaites, paskui pradeda \xc4\x97sti \xc5\xbeol\xc4\x99.'